⁣Χρήστος Βερώνης προς Κυριάκο Μητσοτάκη: «Να ανασκευάσετε τον όρο απομυκονοποίηση - Άδικος χαρακτηρισμός για τη ναυαρχίδα του τουρισμού»

Mon, 24 Nov 2025 17:42:56 +0000

Σε ευθεία αντιπαράθεση με το κυβερνητικό αφήγημα περί «υπερτουρισμού» και την ορολογία που υιοθετείται στο Μέγαρο Μαξίμου προχώρησε ο Δήμαρχος Μυκόνου, Χρήστος Βερώνης. Με μια αιχμηρή δήλωση, ο κ. Βερώνης ζητά την απόσυρση του όρου «απομυκονοποίηση», κάνοντας λόγο για άδικη στοχοποίηση του νησιού.

Στην έκτακτη συνεδρίαση του Δημοτικού Συμβουλίου, ο Χρήστος Βερώνης, εκφράζοντας, όπως τόνισε, τη συλλογική θέση των κατοίκων και των φορέων του νησιού, ο Δήμαρχος Μυκόνου κάλεσε δημόσια τον Πρωθυπουργό, Κυριάκο Μητσοτάκη, να ανασκευάσει τον χαρακτηρισμό περί «απομυκονοποίησης» της κρουαζιέρας.

Σύμφωνα με τον κ. Βερώνη, η χρήση του όρου αυτού προσδίδει αρνητικό πρόσημο στο νησί, παρουσιάζοντας το διεθνώς επιτυχημένο τουριστικό μοντέλο της Μυκόνου ως «πρόβλημα» που χρήζει διόρθωσης, αντί ως εθνικό κεφάλαιο που απαιτεί στήριξη.

«Οφείλουμε να καλέσουμε τον κ. Πρωθυπουργό να ανασκευάσει τον άδικο για τη Μύκονο χαρακτηρισμό "απομυκονοποίησης"», υπογράμμισε χαρακτηριστικά ο Δήμαρχος, θέτοντας ζήτημα ηθικής αποκατάστασης της φήμης του προορισμού.