⁣ 28th of October - “The Ochi Day”: Με συγκίνηση και υπερηφάνεια ο εορτασμός της 28ης Οκτωβρίου 1940 στην Ανω Μερά [video]

Wed, 29 Oct 2025 07:04:17 +0000

Σε κλίμα συγκίνησης και εθνικής υπερηφάνειας πραγματοποιήθηκαν στην Ανω Μερά Μυκόνου οι εκδηλώσεις για την Εθνική Επέτειο της 28ης Οκτωβρίου 1940.

Τιμώντας την ιστορική αυτή ημέρα, ο Δήμαρχος Μυκόνου Χρήστος Βερώνης παρευρέθηκε στη δοξολογία που τελέσθηκε από τον Πανοσιολογιώτατο π. Αλέξιο Παπαδόπουλο στην Ιερά Μονή Παναγίας Τουρλιανής και αμέσως μετά παρακολούθησε, μαζί με πλήθος κόσμου, την παρέλαση μαθητών και τμήματος των Ναυτοπροσκόπων που τίμησαν με περηφάνια και σεβασμό την επέτειο του «ΟΧΙ».

Στο πλαίσιο των εορτασμών, ο Χρήστος Βερώνης παρέστη, στην επιμνημόσυνη δέηση στο Μνημείο Πεσόντων Ανωμεριτών, όπου κατέθεσε στεφάνι στη μνήμη των ηρώων.

Μετά το τέλος της παρέλασης, ο Δήμαρχος Μυκόνου Χρήστος Βερώνης, δήλωσε:

Η 28η Οκτωβρίου είναι μια μέρα που μας θυμίζει ποιοι είμαστε και τι μπορούμε να πετύχουμε όταν είμαστε ενωμένοι. Είναι η μέρα που ο ελληνικός λαός ύψωσε το ανάστημά του απέναντι στην τυραννία, γράφοντας μία από τις πιο ένδοξες σελίδες της ιστορίας μας.

Από τη Μύκονο, νησί με βαθιές ρίζες στην ελληνική ψυχή και στην ελευθερία, αποτίουμε φόρο τιμής στους ήρωες του ’40, σε όλους εκείνους που πολέμησαν, πόνεσαν και θυσιάστηκαν για να μπορούμε εμείς σήμερα να ζούμε ελεύθεροι.

Τιμούμε τα παιδιά μας που παρελαύνουν με καμάρι, τους γονείς και τους δασκάλους που τα μεγαλώνουν με αξίες, και όλους όσοι κρατούν ζωντανή την αγάπη για την πατρίδα, την πίστη και την ενότητα.

Η Ελλάδα μεγαλούργησε όταν στάθηκε όρθια και ενωμένη. Έτσι και σήμερα, με σεβασμό στην ιστορία και πίστη στο μέλλον, μπορούμε να ξεπεράσουμε κάθε δυσκολία.

Χρόνια πολλά σε όλους.